《送前歙黟楚□□五首 其三》
元代·方回

吏方居官时，美誉无不有。及乎恶声出，乃在解官后。

有势易为好，无势易为丑。万事要诸终，公论翻覆手。

请看楚大夫，得代数年久。两邑父老言，至今不改口。

予决未始私，馈献无所受。不为病留此，热官已唾取。

鼎贵何足云，人当论贤否。黟歙君桐乡，此亦足不朽。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。